***Mónosbél Községi Önkormányzat***

***Képviselő-testülete***

*3345 Mónosbél, Kossuth L. u. 3.*

*Tel.: 36/ 554-087*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***Mónosbél Községi Önkormányzat***

***Képviselő-testület***

***2022. december 14-i ülésének***

***J E G Y Z Ő K Ö N Y V E***

**Jegyzőkönyv**

**Készült:** Mónosbél Községi Önkormányzat Képviselő-testületének 2022. december 14. napján 14.00 órakor megtartott üléséről, a Mónosbél, Kossuth L. u. 3. sz. alatti önkormányzati épület tanácskozó termében.

**Napirend**

1. A Mónosbéli Gyermekotthonnal kapcsolatban a közmeghallgatáson jelzett észrevételek megtárgyalása
2. Az Önkormányzat 2023. évi belső ellenőrzési terve
3. A polgármester 2022. évi szabadságának igénybevételéről szóló tájékoztató
4. Köztisztviselői illetményalap megemelése
5. Egyéb ügyek, indítványok

|  |  |  |
| --- | --- | --- |
| ***Határozat száma*** | ***Tárgya*** | ***Határozat határideje*** |
| 90/2022. (XII.14.) | Az Önkormányzat 2023. évi belső ellenőrzési terve | 2022 december 31. |
| 91/2022. (XII.14.) | A polgármester 2022. évi szabadságának igénybevételéről szóló tájékoztató elfogadása | 2022. december 31. |
| 92/2022. (XII.14.) | Köztisztviselői illetményalap megemelése | 2022. december 31. |
| 93/2022. (XII.14.) | TOP PLUSZ 1.2.-21. – Belterületi utak fejlesztése | 2023. január 31. |
| 94/2022. (XII.14.) | Szalai Klárával kötött adásvételi szerződés felbontása | 2022. december 31. |
| 95/2022. (XII.14.) | Helyi közút területének átvétele | 2023. december 31. |
| 96/2022. (XII.14.) | Igazgatási szünet elrendelése a Bélapátfalvai Közös Önkormányzati hivatalban | 2022. december 31. |

Mónosbél, 2022. december 14.

Varga Sándorné Dudásné dr. Géczi Erika

polgármester jegyző

**Jegyzőkönyv**

**Készült:** Mónosbél Községi Önkormányzat Képviselő-testületének 2022. december 14. napján 14.00 órakor megtartott üléséről, a Mónosbél, Kossuth L. u. 3. sz. alatti önkormányzati épület tanácskozó termében.

**Jelen vannak:** Varga Sándorné polgármester

Antal József alpolgármester

Surányi Józsefné önkormányzati képviselő

Dr. Országh-Matisz Lilla önkormányzati képviselő

Hajnákné Koós Zsuzsanna önkormányzati képviselő

**Meghívottak:** Gál Győző r. főtörzsőrmester

Kovács József r. ezredes

Nyesőné Maksa Erika intézményvezető

Kiss Edit lakásotthon vezető

Fülep Mónika gyermekotthon vezető

Sinka Zsoltigazgató

**Hivatalból jelen van:** Dudásné dr. Géczi Erika jegyző

Szabó Orsolya jegyzőkönyvvezető

Varga Sándorné polgármester:

Köszönti a képviselő-testület tagjait, Dudásné dr. Géczi Erika jegyzőt és a meghívott vendégeket. A jelenléti ív alapján megállapítja, hogy az 5 fő képviselő-testületi tag közül 5 fő megjelent. A döntéshozatalban résztvevők száma: 5 fő, az ülést határozatképesnek nyilvánítja és megnyitja.

Javaslatot tesz a napirendek alábbi sorrendben történő megtárgyalására.

**NAPIREND**

1. A Mónosbéli Gyermekotthonnal kapcsolatban a közmeghallgatáson jelzett észrevételek megtárgyalása
2. Az Önkormányzat 2023. évi belső ellenőrzési terve
3. A polgármester 2022. évi szabadságának igénybevételéről szóló tájékoztató
4. Köztisztviselői illetményalap megemelése
5. Egyéb ügyek, indítványok

Mónosbél Községi Önkormányzat Képviselő-testülete a napirend megtárgyalását 5 igen szavazattal elfogadta.

1. **NAPIREND**

**A Mónosbéli Gyermekotthonnal kapcsolatban a közmeghallgatáson jelzett észrevételek megtárgyalása**

Varga Sándorné polgármester:

Elmondja, hogy 2022. október 26-án közmeghallgatást tartott a képviselő-testület, melynek során elhangzottak olyan észrevételek, hogy a jelenlegi formájában a gyermekotthon a településen ne működjön tovább.

A képviselő-testület úgy döntött, hogy a lakosságot kérdőív formájában meghallgatja, mert a közmeghallgatáson inkább üdülő tulajdonosok szólaltak fel. 225 db kérdőív került kiküldésre, melyből 163 db kitöltött kérdőív érkezett vissza. Ebből 149 db igen és 14 db nem szavazat érkezett, arra a kérdésre, hogy „Egyetért-e Ön azzal, hogy a Mónosbéli Gyermekotthon a jelenlegi formájában működjön továbbra is a településen?”

Elmondja, hogy informálódott a közelben lévő gyermekotthonok férőhelyei tekintetében és úgy találta, hogy a lakosság számához képest Mónosbélben a legnagyobb az arány. Mónosbél lakossága 350 fő, ebből pedig a gyermekotthon férőhelyeinek száma 58 fő.

Sinka Zsolt igazgató:

Elmondja, hogy a gyermekek elhelyezése nem létszámarányosan történik. A Mónosbéli Gyermekotthon 1952 óta működik, 4-5 csoporttal, 58 fő befogadására alkalmas. Nagyon sajnálja, hogy a falu lakossága így vélekedik. A gyermekotthonban lakó gyermekek rossz körülmények közül érkeznek, vissza kell vezetni őket a társadalomba, melyhez sok segítségre van szükségük.

Nyesőné Maksa Erika intézményvezető:

Elmondja, hogy Heves meggyében jelenleg 170 gyermek él gyermekotthonokban.

A Mónosbéli Gyermekotthon létszáma jelenleg papíron 44 fő és 10 fő a lakásotthonos. 25 gyermek általános iskolás, 8 gyermek középiskolás.

A december 13-i létszám adatok: 16 gyermek van az otthonban, ebből 4 fő kollégista. A lakásotthonban 10 férőhelyen 9 gyermek van, ebből 2 fő kollégista.

Sajnos az előző vezetés nem azt a szellemet képviselte, amit kellet volna. Az új vezetőséggel azon dolgozzunk, hogy jó kapcsolat legyen a település lakóival. Szerinte közelíteni kell a település lakóit és a gyermekeket egymáshoz.

A gyermekotthon nem zárt intézmény, így a legnagyobb probléma a gyermekotthonban az engedély nélküli távollét, ezek a gyerekek szökésben vannak, körözés van kiadva ellenük. A legproblémásabb gyermekek már nincsenek a településen. Van, aki intézetben van és olyanok is akik másik gyermekotthonba kerültek.

Kovács József r. ezredes:

Az engedély nélküli távolét jelentős plusz feladatot jelent a Bélapátfalvai Rendőrőrs dolgozóinak, egy évben több mint 500 körözési eljárás van folyamatban a gyermekotthonos gyerekek ellen. Sajnálatos módon vannak olyan gyerekek, akinek a viselkedése nem összeegyeztethető a falu értékrendjével.

Elmondja, hogy engedély nélküli távollét alatt, Egerben 7 gyermekotthonos gyerek követett el súlyos bűncselekményt, csoportost rablást. Szerinte nagyobb kontrollra lenne szükség, hogy a gyermekek mikor távoznak és mikor érkeznek vissza az intézménybe.

Gál Győző r. főtörzsőrmester:

Elmondja, hogy 2014. óta Mónosbél körzeti megbízottja. Régen a gyerekeknek volt kimenő könyvük, de sajnos ezt megszüntették.

Nyesőné Maksa Erika intézményvezető:

Az intézmény részéről megoldható, szerinte is szükséges lenne rá.

Varga Sándorné polgármester:

Szerinte elmondhatja magáról, hogy ő szociálisan érzékeny. A gyerekek nem tehenek arról, hogy milyen viselkedésmintát hoztak otthonról. A viselkedésüket bizonyos határig elfogadja a település is, de mindent nem tudnak a lakosok elnézni. Régebben sokkal jobb volt a kapcsolat, de sajnos ez megváltozott. Szerinte nagyon ingerszegény a környezet a gyerekeknek.

Országh-Matisz Lilla önkormányzati képviselő:

Elmondja, hogy 2014 óta élnek Mónosbélben, amikor is még jó kapcsolat volt az intézmény és a település között. Ez a kapcsolat az elmúlt években megromlott, a gyerekek sokszor félelmet keltnek a viselkedésükkel.

Surányi Józsefné önkormányzati képviselő:

Sajnos a gyerekek mindenhol megtalálhatók a faluban, az idősek félnek kimenni még a temetőbe is. A sírról lelopták a virágot és az intézet egyik vázájában kötött ki, a nevelők is tudtak róla, de még bocsánatot sem kértek.

Antal József alpolgármester:

Régen sokkal több szakkör volt a gyerekeknek, jobban le voltak foglalva.

Hajnákné Koós Zsuzsanna önkormányzati képviselő:

Jelenleg a gyerekek legjobb szórakozása, hogy a településen rombolnak.

Sinka Zsolt igazgató:

Szerinte együttesen kell megoldani a felmerülő problémákat. A gyerekek változnak és sajnos a pandémia sem tett jót a kapcsolatnak. Szeretné kérni a település együttműködését a kialakult helyezet megoldására.

Varga Sándorné polgármester:

Szerinte mindent megtesz azért, hogy jó kapcsolat legyen az intézmény és a település lakói között. A gyerekeknek is mindig segítséget nyújt. Alkalmazta őket diákmunkán és közfoglalkoztatásban is. Akit diákmunkán alkalmazott arra nincs panasza, de akik a közfoglalkoztatásban voltak, azok fizetés után elfelejtettek dolgozni jönni.

Kovács József r. ezredes:

A rendőrség segítséget tud nyújtani bűnmegelőzési előadások megtartásával, valamint ügyességi kerékpárverseny megrendezésével a gyerekek szabadidejének lefoglalásával.

Sinka Zsolt igazgató:

Nagyon jó ötletnek tartja.

Nyesőné Maksa Erika intézményvezető:

Szakkörök most is működnek, színházba is járnak. Fejlesztések történtek a csoportszobákban. Nem minden gyerek olyan, akitől félni kell.

Szeretné meghívni a képviselő-testületet a december 22-én 11 órától tartandó karácsonyi ünnepségre.

Szeretné, ha az új vezetés tiszta lappal kezdhetne és csak a jövőbe néznének.

Varga Sándorné polgármester:

Természetesen megadják a lehetőséget az új vezetésnek a problémák orvoslására. Erre legyen az elkövetkező év, 2023. december 31. a határidő.

Megköszönik a vendégeknek, hogy a meghívást elfogadták, akik ezt követően az ülésről távoznak.

1. **NAPIREND**

**Az Önkormányzat 2023. évi belső ellenőrzési terve**

Varga Sándorné polgármester:

Elmondja, hogy Mónosbél Község Önkormányzata 2023. évi ellenőrzési tervéről szóló előterjesztést minden képviselő-testületi tag megkapta. A Hivatal a belső ellenőrzési feladatainak ellátásáról külső szolgáltató bevonásával gondoskodik. A szolgáltató elkészítette a 2023. évre vonatkozó belső ellenőrzési tervet.

Mivel javaslat, észrevétel nem volt, kéri a képviselő-testület tagjait, hogy szavazzanak az Önkormányzat 2023. évi belső ellenőrzési tervről az előterjesztés szerint.

A döntéshozatalban résztvevők száma 5 fő.

Mónosbél Községi Önkormányzat Képviselő-testülete 5 igen szavazattal az alábbi határozatot fogadta el:

**90/2022. (XII.14.) Képviselő-testületi határozat**

Mónosbél Község Önkormányzat Képviselő-testülete megtárgyalta és elfogadta Mónosbél Község Önkormányzata 2023. évi éves belső ellenőrzési tervét.

Határidő: 2022. december 31.

Felelős: polgármester

1. **NAPIREND**

**A polgármester 2022. évi szabadságának igénybevételéről szóló tájékoztató**

Varga Sándorné polgármester:

Tájékoztatja a képviselő-testületi tagokat, hogy a polgármester 2022. évi szabadságának igénybevételéről szóló előterjesztést mindenki megkapta. Ismerteti, hogy 2022. évben 39 munkanap szabadságra jogosult. 2022. november 30. napjáig az ütemezésben foglaltak alapján vette igénybe – 30 nap – szabadságát. Az ütemezés szerint 2022. december hónapban 9 munkanap szabadságot vehet igénybe. Amennyiben a szabadság igénybevétele, előre nem látható, rendkívüli esetben az esedékesség évében nem történik meg, akkor a következő év március 31-ig igénybe kell venni és kiadni.

Kéri a képviselő-testület tagjait, hogy szavazzanak a polgármester 2022. évi szabadságának igénybevételéről, az előterjesztés szerint.

A döntéshozatalban résztvevők száma 5 fő.

Mónosbél Községi Önkormányzat Képviselő-testülete 5 igen szavazattal a következő határozatot fogadta el.

**91/2022. (XII.14.) Képviselő-testületi határozat**

Mónosbél Községi Önkormányzat Képviselő-testülete Varga Sándorné főállású polgármester 2022. évi szabadságának igénybevételéről a tájékoztatást elfogadja.

Határidő: 2022. december 31.

Felelős: polgármester

1. **NAPIREND**

**Köztisztviselői illetményalap megemelése**

Varga Sándorné polgármester:

Elmondja, hogy a köztisztviselői illetményalap jelenleg 46.380 Ft a hivatalban. Az előterjesztés a köztisztviselői illetmény alap megemelésére tesz javaslatot, 54.110 Ft összegre.

Kérdezi a Képviselő-testület tagjait van-e kérdés, észrevétel a napirenddel kapcsolatban.

Kéri a képviselő-testület tagjait, hogy szavazzanak a köztisztviselői illetményalap megemeléséről az előterjesztés szerint.

A döntéshozatalban résztvevők száma 5 fő.

Mónosbél Községi Önkormányzat Képviselő-testülete 5 igen szavazattal a következő határozatot fogadta el.

**92/2022. (XII.14.) Képviselő-testületi határozat**

Mónosbél Község Önkormányzat Képviselő-testülete úgy döntött, hogy 2023. évre vonatkozóan (2023. január 1-jétől 2023. december 31-ig) a köztisztviselői illetményalap a Bélapátfalvai Közös Önkormányzati Hivatalban (törzskönyvi azonosító szám: 379272), a Magyarország 2023. évi központi költségvetéséről szóló törvény 65. § (1) bekezdésében rögzítetthez képest emelt összegben, 54 110 Forintban kerül megállapításra.

Határidő: 2022. december 31.

Felelős: polgármester

jegyző

1. **NAPIREND**

**Egyéb ügyek, indítványok**

Varga Sándorné polgármester:

Elmondja, hogy a TOP-PLUSZ-1.2.3-21. kódszámú pályázat keretében lehetőség van pályázat benyújtására a Petőfi utca felújítására. A tervezet projekt költségvetése 53.625.353 Ft. A pályázat benyújtásával a Heves Megyei Térségfejlesztési Nonprofit Kft. kerül megbízásra.

Kérdezi a Képviselő-testület tagjait van-e kérdés, észrevétel.

Kéri a képviselő-testület tagjait, hogy szavazzanak a TOP-PLUSZ 1.2.3-21. – Belterületi utak fejlesztése című pályázatról az előterjesztés szerint.

A döntéshozatalban résztvevők száma 5 fő.

Mónosbél Községi Önkormányzat Képviselő-testülete 5 igen szavazattal a következő határozatot fogadta el.

**93/2022. (XII.14.) Képviselő-testületi határozat**

Mónosbél Községi Önkormányzat egyetért a TOP\_PLUSZ-1.2.3-21 kódszámú, „Belterületi utak fejlesztése” elnevezésű konstrukció keretében benyújtani kívánt, "Belterületi út fejlesztése Mónosbélben" című pályázattal.

A képviselő-testület felhatalmazza polgármesterét – a polgármester távolléte esetén, a polgármesterrel egyeztetve történő eljárásra alpolgármesterét - hogy a projekthez kapcsolódóan a szükséges jognyilatkozatokat megtegye, dokumentumokat aláírja, a pályázat benyújtásához kapcsolódó előkészítési-megvalósítási tevékenységekhez szükséges – közbeszerzési értékhatárt el nem érő értékű - kiválasztási eljárásokat lefolytassa, az eljárást lezáró döntést aláírja és annak eredményeként létrejövő szerződéseket megkösse, a támogatási igényt előkészítse, összeállítsa és benyújtsa, amennyiben szükségessé válik a pályázat hiánypótlásához kapcsolódó intézkedéseket megtegye, illetve a kapcsolódó Támogatási szerződést aláírja a képviselő-testület utólagos tájékoztatása mellett.

Határidő: 2023. január 31.

Felelős: polgármester

Varga Sándorné polgármester:

Elmondja, hogy Szalai Klára azzal a kéréssel fordult a képviselő-testülethez, hogy a 2021. november 17-én létrejött adásvételi szerződést, mely a Mónosbél, 03/1. hrsz-ú ingatlan megvásárlásáról szól szeretné felbontani.

Kérdezi a Képviselő-testület tagjait van-e kérdés, észrevétel.

Kéri a képviselő-testület tagjait, hogy szavazzanak a Szalai Klárával kötött adásvételi szerződés felbontásáról az adásvételi szerződést felbontó okirat tervezet szerint.

A döntéshozatalban résztvevők száma 5 fő.

Mónosbél Községi Önkormányzat Képviselő-testülete 5 igen szavazattal a következő határozatot fogadta el.

**94/2022. (XII.14.) Képviselő-testületi határozat**

Mónosbél Község Önkormányzat Képviselő-testülete úgy döntött, hogy a Szalai Klárával 2021. november 7-én kötött adásvételi szerződést, Mónosbél 03/1. hrsz-ú ingatlan vonatkozásában felbontja, az eredeti állapotot helyreállítja.

Határidő: 2022. december 31.

Felelős: polgármester

Varga Sándorné polgármester:

Elmondja, hogy Mónosbél község belterületén áthaladó 182 hrsz-ú utat 2017. évben vette át az Önkormányzat a Magyar Államtól. Ennek folytatása a Bélapátfalva 0225/9. hrsz-ú út, melynek átvételét már tárgyalta a képviselő-testület. Az MNV Zrt-hez szükséges egy újabb határozat benyújtása, melynek tervezetét kézhez kapták a testületi tagok.

Kérdezi a Képviselő-testület tagjait van-e kérdés, észrevétel.

Kéri a képviselő-testület tagjait, hogy szavazzanak a helyi közút területének átvételéről az előterjesztés szerint.

A döntéshozatalban résztvevők száma 5 fő.

Mónosbél Községi Önkormányzat Képviselő-testülete 5 igen szavazattal a következő határozatot fogadta el.

**95/2022. (XII.14.) Képviselő-testületi határozat**

1. Mónosbél Községi Önkormányzat Képviselő-testülete felhatalmazása alapján a nemzeti vagyonról szóló 2011. évi CXCVI. törvény 13. §-ában foglaltak, valamint az állami vagyonról szóló 2007. évi CVI. törvény 36. § (2) bekezdésének c) pontja alapján a Magyar Nemzeti Vagyonkezelő Zrt-nél kezdeményezi és kérelmezi a Magyar Állam tulajdonában és a Magyar Közút Nonprofit Zrt. vagyonkezelésében lévő Bélapátfalva 0225/9. hrsz –ú kivett helyi közút megnevezésű, 9395 m2 területű ingatlan 1/1 arányú tulajdoni hányadának ingyenes önkormányzati tulajdonba adását.
2. Az ingatlan az Önkormányzat a Magyarország helyi önkormányzatairól szóló 2011. CLXXXIX. törvény 13. § (1) bekezdés 2. pontjábanmeghatározott helyi közutak és tartozékainak kialakítása és fenntartása feladatainak ellátása érdekében kívánja tulajdonba venni és Mónosbél község gyorsabb megközelíthetősége érdekében (ezen történelmi út köti össze a települést a 2506-os úttal), helyi közút kialakítása célra kívánja felhasználni.
3. Mónosbél Községi Önkormányzat vállalja a tulajdonba adás érdekében felmerülő költségek – ideértve a művelési ág szükséges megváltoztatásának költségét – megtérítését. Mónosbél Község Önkormányzatának Képviselő-testülete vállalja a helyi közúttá minősítéssel és tulajdonjogi rendezéssel kapcsolatos minden felmerülő költséget.
4. Az igényelt ingatlan nem áll helyi védelem alatt.
5. A Képviselő- testület felhatalmazza a Polgármestert, hogy az 1. pontban meghatározott ingatlan ingyenes önkormányzati tulajdonba adásával kapcsolatos eljárás során teljes jogkörben eljárjon, és valamennyi nyilatkozatot megtegyen.
6. A Képviselő-testület felhatalmazza a Polgármestert, hogy az 1. pontban meghatározott ingatlan ingyenes önkormányzati tulajdonba adására vonatkozó megállapodást aláírja.

Határidő: 2023.december 31.

Felelős: polgármester

Dudásné dr. Géczi Erika jegyző:

Elmondja, hogy a Bélapátfalvai Közös Önkormányzati Hivatalban 2022. december 22-től, 2022. december 31-ig igazgatási szünetet szeretnénk tartani, melyre az éves szabadságok kiadása és a fűtési költségek csökkentése miatt kerül sor.

Varga Sándorné polgármester:

Kérdezi a Képviselő-testület tagjait van-e kérdés, észrevétel.

Kéri a képviselő-testület tagjait, hogy szavazzanak az igazgatási szünethez való hozzájárulásról az előterjesztés szerint.

A döntéshozatalban résztvevők száma 5 fő.

Mónosbél Községi Önkormányzat Képviselő-testülete 5 igen szavazattal a következő határozatot fogadta el.

**96/2022. (XII.14.) Képviselő-testületi határozat**

Mónosbél Község Önkormányzatának Képviselő-testülete úgy döntött, hogy a közszolgálati tisztviselőkről szóló 2011. évi CXCIX. törvény 232. § (3) bekezdésében kapott felhatalmazás alapján a Bélapátfalvai Közös Önkormányzati Hivatalban 2022. december 22-31. között (6 munkanap) igazgatási szünetet rendel el.

Felkéri a jegyzőt az igazgatási szünet alatt a halaszthatatlan ügyintézésre irányuló ügyeleti rend kialakítására, valamint a lakosság megfelelő tájékoztatására.

Határidő: 2022. december 14.

Felelős: jegyző

Varga Sándorné polgármester:

Kérdezi, van-e valakinek észrevétele, indítványa egyéb ügyekben.

Mivel más ügy, indítvány nem volt, megköszöni a képviselő-testület tagjainak az ülésen való részvételt, az ülést bezárja.

k.m.f.

Varga Sándorné Dudásné dr. Géczi Erika

polgármester jegyző